'Ostat ću u Hrvatskoj' - reportaža iz izbjegličkog centra u Stobreču (24/7/02) - 2002-07-24
Američko povjerenstvo za izbjeglice procjenjuje da se u centrima na hrvatskoj obali nalazi 287 izbjegličkih obitelji, uglavnom iz BiH
Unatoč tomu što migracije stanovništva uzrokovane ratnim stradanjima na prostoru nekadašnje Jugoslavije pripadaju prošlosti, Hrvatska još uvijek skrbi za 50 tisuća povratnika, prognanika i izbjeglica. Od tog broja 80 posto zbrinuto je u privatnom, a ostatak u organiziranom smještaju. Prema podacima područnog ureda Američkog povjerenstva za izbjeglice, sa sjedištem u Splitu, u kolektivnim centrima na hrvatskoj obali trenutno se nalazi 287 obitelji, u 15 smještajnih objekata različite kategorije. Izbjeglički centar u Stobreču, u kojem su većinom smješteni Hrvati i Bošnjaci iz Bosne i Hercegovine, broji oko 200 osoba. Prve je stanare primio 1992. godine. Nekada su tu u barakama stanovali radnici građevinskog poduzeća “Lavčević”. Anto Jurić i njegova obitelj iz Teslića, Gornja Komušina, izbjeglice su već 10 godina. “Ja se ne želim vratiti u Srpsku Republiku niti mislim, neka mi ponudi Hrvatska ovdje neki smještaj, ako ima, ja se ne želim vratit u Srpsku republiku nit kasnije, ne mogu sa njima živit. Nisam mogao 38 godina, ne mogu ni sada pogotovo. Ne, ne... samo u Hrvatsku ostat, ni u Federaciju ni u Srpsku republiku, nigdje ..nemam ja života tamo... Muči me stambeno pitanje, eto ništa drugo” - kaže gospodin Jurić. Skupina Bošnjaka ne dijeli u potpunosti njegovo mišljenje. “Ja idem nazad u Jajce. Idem gore i borit ću se za svoju djecu da budemo svoji na svome. Svi se hoće vratit bar što se tiče Bošnjaka, a za katolike ne znam. Neki kažu da bi išli a neki ne bi.. Što se tiče Bošnjaka svi će nazad jer mi smo naučili živit s narodom i živit ćemo s narodom. Ja se sad vraćam u Republiku Srpsku gore sam bio radio i danas nemam problema. Sve tri naroda koji su se vratili i svi živimo bez problema ikakvih. Jer to je izmješano, jer danas je miješan cijeli svijet, samo budale mogu razmišljati o etnčki čistom i o nekakvim etno entitetima. To je za mene glupost" - smatra jedan od stanovnika centra u Stobreču. Uz besplatan smještaj izbjeglice iz Centra u Stobreču imaju osiguranu hranu i zdravstvenu zaštitu. To je, kako kažu, sve. Ramiz Kuljanović iz Srednje Bosne izbjeglica je s obitelji od 1991. godine, a o donatorskim aktivnostima kaže: "Donacije su vrlo slabe i nisu istinite priča o tome koliko se daje. Oni kažu onoliko i ovoliko. Ako bi nam se osiguralo da u Bosni i Hercegovini možemo živit, da imamo posao, da imamo kuću svi bi se sigurno vratili, ne svi nego većina. Pa mogao bi poručit stvarno stranim donatorima da budu aktivniji i da nam pomognu ako žele, da obnovimo svoju državu i da se vratimo normalno.”